Komission asetus (EY) N:o 840/2002,

annettu 21 päivänä toukokuuta 2002,

tiettyjen Yhdistyneessä kuningaskunnassa ja Ruotsissa myönnettyjen maatalouden valuuttajärjestelmän tasaustukien mukauttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maatalouden euromääräisestä valuuttajärjestelmästä 15 päivänä joulukuuta 1998 annetun neuvoston asetuksen (EY) N:o 2799/98(1) ja erityisesti sen 4 ja 5 artiklan,

sekä katsoo seuraavaa:

(1) Komission asetuksessa (EY) N:o 801/2000(2) vahvistetaan 1 ja 2 päivänä tammikuuta 2000 sovellettavista valuuttakursseista johtuvat tasaustuen enimmäismäärät eri jäsenvaltioille.

(2) Komission asetuksessa (EY) N:o 653/2001(3) vahvistetaan Englannin punnan 31 päivänä joulukuuta 2000 ja 1 päivänä tammikuuta 2001 sovellettavista muuntokursseista johtuvat tasaustuen enimmäismäärät.

(3) Komission asetuksessa (EY) N:o 654/2001(4) vahvistetaan tasaustuen enimmäismäärät vuonna 2000 tapahtuneiden Englannin punnan ja Ruotsin kruunun merkittävien revalvaatioiden vuoksi.

(4) Eräisiin suoriin tukiin sekä rakenne- tai ympäristöntoimenpiteisiin sovellettavista muuntokursseista johtuvien tasaustukien osalta asetuksen (EY) N:o 2799/98 5 artiklan 3 kohdassa säädetään, että tuen toisen ja kolmannen erän määrää on vähennettävä suhteessa edelliseen erään vähintään kolmanneksella ensimmäisessä erässä myönnetystä tuesta, ja sen 5 artiklan 4 kohdassa säädetään, että tasaustuen enimmäismäärää on vähennettävä tai se on peruttava sen perusteella, miten toisen ja kolmannen erän ensimmäisenä päivänä todettujen muuntokurssien kehittyminen vaikuttaa tuloihin.

(5) Tarkasteltaessa eräisiin suoriin tukiin sekä rakenne- tai ympäristötoimenpiteisiin sovellettavan muuntokurssin vahvistamisesta 7 päivänä maaliskuuta 2002 annetussa komission asetuksessa (EY) N:o 426/2002(5) Englannin punnalle ja Ruotsin kruunulle vahvistettuja muuntokursseja havaitaan, että kyseisten valuuttojen arvo on alentunut.

(6) Tämän vuoksi Yhdistyneen kuningaskunnan osalta olisi vähennettävä edelleen tasaustuen, jonka määräytymisperusteen päivämäärät ovat 31 päivä joulukuuta 2000 ja 1 päivä tammikuuta 2001, toisen erän enimmäismääriä. Niin ikään on Ruotsin osalta tarpeen peruuttaa tasaustuen, jonka määräytymisperusteen päivämäärät ovat 1 ja 2 päivä tammikuuta 2000, kolmannen erän määrät.

(7) Kansallisten valuuttojen merkittävistä revalvaatioista johtuvien tasaustukien osalta asetuksen (EY) N:o 2799/98 4 artiklan 5 kohdassa säädetään, että toisen ja kolmannen erän määrää on vähennettävä suhteessa edelliseen erään vähintään kolmanneksella ensimmäisessä erässä myönnetystä tuesta ja että toisen ja kolmannen erän määrää on vähennettävä tai erät on peruttava sen perusteella, miten valuuttakurssien kehittymisen todetaan vaikuttaneen tuloihin kyseisen erän ensimmäistä kuukautta edeltäneen kuukauden alkuun mennessä ja ottaen huomioon samana aikana todettu markkinatilanne.

(8) Tarkasteltaessa Englannin punnalle ja Ruotsin kruunulle vahvistettujen valuuttakurssien keskiarvoa 1 päivän maaliskuuta 2001 ja 31 päivän tammikuuta 2002 välisenä aikana havaitaan, että kyseisten valuuttojen arvo on alentunut mainitulla ajanjaksolla.

(9) Markkinatilanteen huomioon ottamiseksi asetuksen (EY) N:o 2799/98 4 artiklan 6 kohdan a alakohdan mukaisesti yhden tai useamman alan yhden tai useamman erän määrää voidaan alentaa, jos todetaan, että kyseisen jäsenvaltion markkinoiden keskihinta on suurempi tai yhtä suuri kuin sellaisten jäsenvaltioiden markkinoiden keskihinta, joissa ei ole tapahtunut merkittävää revalvaatiota saman ajanjakson aikana. Tämä edellytys täyttyy Yhdistyneen kuningaskunnan vilja-alan osalta 1 päivän maaliskuuta 2001 ja 31 päivän tammikuuta 2002 välisenä aikana. Yhdistynyt kuningaskunta ei ole kuitenkaan myöntänyt mainitun alan osalta vuonna 2000 tapahtuneeseen Englannin punnan merkittävään revalvaatioon liittyvän tasaustuen ensimmäistä erää. Tästä syystä vilja-alan osalta ei ole enää mahdollista myöntää mainitun tuen toista tai kolmatta erää. Yhdistyneen kuningaskunnan vilja-alan markkinatilanne ei näin ollen vaikuta vuonna 2000 tapahtuneeseen Englannin punnan merkittävään revalvaatioon liittyvän tasaustuen toisen erän enimmäismäärään.

(10) Valuuttakurssien kehitys huomioon ottaen Yhdistyneen kuningaskunnan osalta olisi kuitenkin vähennettävä edelleen vuonna 2000 tapahtuneeseen Englannin punnan merkittävään revalvaatioon liittyvän tasaustuen toisen erän enimmäismäärää ja Ruotsin osalta olisi peruutettava vuonna 2000 tapahtuneeseen Ruotsin kruunun merkittävään revalvaatioon liittyvän tasaustuen toisen erän määrä.

(11) Tässä asetuksessa säädetyt toimenpiteet ovat asianomaisten hallintokomiteoiden lausunnon mukaiset,

ON ANTANUT TÄMÄN ASETUKSEN:

1 artikla

1. Peruutetaan Ruotsille asetuksessa (EY) N:o 801/2000 säädetyn tasaustuen kolmannen erän määrät, jotka vastaavat tukia, joiden määräytymisperusteen päivämäärä on 1 päivä tammikuuta 2000.

2. Peruutetaan Ruotsille asetuksessa (EY) N:o 801/2000 säädetyn tasaustuen kolmannen erän määrät, jotka vastaavat tukia, joiden määräytymisperusteen päivämäärä on 2 päivä tammikuuta 2000.

2 artikla

1. Yhdistyneelle kuningaskunnalle asetuksessa (EY) N:o 653/2001 säädetyn tasaustuen toisen erän enimmäismääriin, jotka vastaavat tukia, joiden määräytymisperusteen päivämäärä on 31 päivä joulukuuta 2000, sovelletaan kerrointa 0,4722.

2. Yhdistyneelle kuningaskunnalle asetuksessa (EY) N:o 653/2001 säädetyn tasaustuen toisen erän enimmäismääriin, jotka vastaavat tukia, joiden määräytymisperusteen päivämäärä on 1 päivä tammikuuta 2001, sovelletaan kerrointa 0,3941.

3 artikla

1. Yhdistyneelle kuningaskunnalle asetuksen (EY) N:o 654/2001 1 artiklassa säädetyn, vuonna 2000 tapahtuneeseen Englannin punnan merkittävään revalvaatioon liittyvän tasaustuen toisen erän enimmäismäärään sovelletaan kerrointa 0,7090.

2. Peruutetaan Ruotsille asetuksen (EY) N:o 654/2001 2 artiklassa säädetyn, vuonna 2000 tapahtuneeseen Ruotsin kruunun merkittävään revalvaatioon liittyvän tasaustuen toisen erän määrä.

4 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 21 päivänä toukokuuta 2002.

Komission puolesta

Franz Fischler

Komission jäsen

(1) EYVL L 349, 24.12.1998, s. 1.

(2) EYVL L 96, 18.4.2000, s. 34.

(3) EYVL L 91, 31.3.2001, s. 62.

(4) EYVL L 91, 31.3.2001, s. 64.

(5) EYVL L 66, 8.3.2002, s. 8.